Lebih 3,000 pelajar IPT dihantar pulang
PUTRAJAYA:
Kementerian Pengajian Tinggi (KPT) akan menghantar pulang seramai 3,194
penuntut  
institusi pengajian tinggi (IPT) lagi melibatkan pergerakan intra-zon
semalam, kata  
Menteri Kanan (Kluster Keselamatan)   Datuk Seri Ismail Sabri Yaakob. Menurut beliau,   pergerakan itu melibatkan empat zon iaitu Zon
Timur ke dalam Zon Timur (Pahang, Kelantan dan Terengganu), Zon Perak ke dalam
Zon Perak, Zon Selatan ke dalam Zon Selatan (Negeri Sembilan, Johor, dan
Melaka) dan Zon Sarawak ke dalam Zon Sarawak. Beliau berkata, KPT
akan menghantar pulang 1,029 pelajar di Zon Timur,   519 pelajar di sekitar   Perak,   1,366 pelajar dalam Zon Selatan ke Zon
Selatan dan  
280 pelajar dalam Zon Sarawak ke Zon Sarawak. “Seorang wakil keluarga akan menjemput
pelajar terlibat di Ibu Pejabat Polis   atau Pejabat Daerah yang telah dikenal pasti. “Bagi keluarga yang tidak dapat
menjemput pelajar di lokasi ketibaan, urusan penghantaran pelajar akan
dilakukan oleh agensi kerajaan yang terlibat,”   katanya pada sidang media harian berkaitan
PKP, di sini semalam. Sementara itu Ismail
Sabri berkata, pengumuman mengenai kebenaran beroperasi bagi perusahaan kecil
dan sederhana (PKS) berserta prosedur operasi standard (SOP) yang ditetapkan
akan dibuat dalam masa terdekat. “Tunggulah pengumuman
nanti kerana antaranya dari segi kelonggaran yang akan diberikan adalah
syarikat-syarikat kecil, PKS juga,” katanya. Menjawab kegusaran
orang ramai mengenai jarak  
sosial apabila dua individu dibenarkan di dalam satu kenderaan untuk
keluar bersama, beliau berkata perkara itu dipertimbangkan setelah mengambil
kira graf kes positif Covid-19 yang semakin melandai. “Bila kita menetapkan seorang dalam satu
kenderaan pada peringkat awal, di PKP fasa satu, dua dan tiga, jumlah positif
Covid-19 masih terlalu tinggi, dan kita dapat banyak aduan daripada pemandu
yang terpaksa bersendirian,” katanya. Jelasnya, orang ramai
juga sentiasa mematuhi SOP yang telah dikeluarkan ketika berada di pasar raya. Ditanya mengenai
syarikat penerbangan tambang murah   AirAsia   yang telah memulakan penerbangan domestik
Rabu lepas antaranya ke Miri, Sarawak, Ismail Sabri berkata perkara itu
dibenarkan bagi menampung keperluan penumpang memandangkan Malaysia Airlines
hanya terbang ke Sabah dan Sarawak seminggu sekali sahaja. “Bagaimanapun,
SOP tetap sama. Sebelum terbang dari mana-mana tempat sekali pun, mereka perlu
mendapat kelulusan daripada pihak polis untuk tujuan penerbangan,”
katanya. Sementara itu Ismail
Sabri berkata, mana-mana pihak yang ingin menyalurkan bantuan makanan di
kawasan yang dikenakan Perintah Kawalan Pergerakan Diperketatkan (PKPD)
dinasihatkan agar melakukannya melalui pusat operasi yang ditetapkan di setiap
PKPD. Beliau berkata, ini
bagi memudahkan petugas barisan hadapan menyelaras dan mengagihkan bekalan
berkenaan kepada penduduk dalam kawasan terbabit. “Ia juga supaya dapat dipantau agihan
itu berikutan terdapat segelintir penduduk yang telahpun menerima barangan
keperluan tanpa pengetahun pusat operasi,” katanya. Dalam perkembangan
lain, Ismail Sabri berkata setakat Selasa, Polis Diraja Malaysia (PDRM) dan
Suruhanjaya Komunikasi dan Multimedia Malaysia (SKMM) telah membuka sebanyak
249 kertas siasatan berkaitan berita palsu Covid-19. Beliau berkata,
Pasukan Respons Pantas (PRP) Kementerian Komunikasi dan Multimedia Malaysia
(KKMM) yang ditubuhkan bagi membantu membendung penyebaran berita palsu
berkaitan Covide-19  
telah membuat penafian 243 berita palsu sejak mula beroperasi pada 24
Mac lepas. “Salurkan
maklumat kepada PRP di talian 03-8911 5103 atau layari WWW.SEBENARNYA.MY untuk
menyemak kesahihan berita,” katanya. Dalam pada itu Ismail
Sabri berkata, PDRM telah menahan 683 individu ingkar Perintah Kawalan
Pergerakan (PKP), merangkumi 598 individu yang direman dan 85 individu dijamin
polis. Mengenai pusat
kuarantin, beliau berkata setakat hari ini, sebanyak 232 pusat kuarantin telah
beroperasi berbanding 226 pada hari sebelumnya dengan17,447 individu sedang
menjalani proses kuarantin wajib. – BERNAMA 
See author's posts
